**Y Pasg: Mae Iesu yn fyw!**

***(Mae cyflwyniad PowerPoint wedi ei baratoi i gyd-fynd â’r gwasanaeth yma, ond nid oes rhaid ei ddefnyddio. )***

*Cofiwch osod caneuon/emynau ym mhle bynnag sy’n addas i chi. Cofiwch addasu’r iaith i siwtio’ch plant a’ch ardal (e.e. newid ‘roedd o’ i ‘roedd e’ ac yn y blaen).*

***Sleid 1: Teitl: Y Pasg: mae Iesu yn fyw!***

***Sleid 2: Jwdas (dyn cas) yn bradychu Iesu.***

* Rydyn ni wedi clywed fod Iesu wedi cael ei arestio a bod ei ffrindiau wedi troi cefn arno. Rydyn ni wedi clywed na ddwedodd Iesu ddim un gair drwg na chas am ei ffrindiau na’r bobl eraill oedd yn gas ato fo.

**Sleid 3: Y milwr yn dweud mai Duw oedd Iesu.**

* Rydyn ni wedi clywed hefyd am y bobl oedd yn hoffi Iesu yn fawr iawn. Roedden nhw’n gallu gweld ei fod o’n sbesial ac yn wahanol. Roedden nhw’n gwybod mai mab Duw oedd Iesu a’i fod yn haeddu cael ei foli. Roedden nhw eisiau bod yn ffrind i Iesu.

**Sleid 4: y Bedd gwag**

* Rydyn ni wedi dysgu fod Iesu wedi marw ar groes ond ei fod wedi dod yn ôl yn fyw.
* Roedd Iesu wedi atgyfodi yn fyw ond doedd ei ffrind Mair Magdalen ddim yn gwybod hynny. Pan welodd Mair fod ei fedd yn wag dechreuodd boeni/ofidio yn fawr iawn.

**Sleid 5: Iesu a Mair**

* Dechreuodd Mair grïo. Roedd hi’n meddwl fod rhywun wedi dwyn corff Iesu, neu wedi ei symud. Ond dyma ddyn yn gofyn iddi, “Wraig annwyl, pam wyt ti'n crïo? Am bwy rwyt ti'n chwilio?”
* Roedd hi'n meddwl mai'r garddwr oedd y dyn, ond na! Roedd y dyn yn nabod Mair. Galwodd hi wrth ei henw, “Mair.” Iesu oedd yno! Roedd yn fyw.
* Roedd Mair Magdalen wrth ei bodd. Dwedodd Iesu wrthi am ddweud wrth ei holl ffrindiau ei fod e’n fyw.

**Sleid 6: Iesu, Tomos a’r ffrindiau eraill.**

* Aeth Iesu i weld ei ffrindiau, ac roedden nhw yn hapus iawn. Ond roedd un o’i ffrindiau, sef Tomos, ddim yno. Roedd o’n gwrthod credu fod y lleill wedi gweld Iesu. Dwedodd ei fod eisiau gweld ôl yr hoelion yn nwylo Iesu cyn y byddai’n credu.
* A wir i chi, daeth Iesu yn ôl, yn sbesial i weld Tomos ac i ddangos ei ddwylo iddo. Dwedodd Iesu wrth Tomos am stopio amau, ac i gredu ei fod yn fyw. Galwodd Tomos Iesu yn Arglwydd ac yn Dduw.

**Sleid 7: Iesu wrth y llyn**

* Aeth Iesu hefyd at ymyl Llyn Tiberias ble roedd saith o’r ffrindiau yn pysgota. Roedden nhw wedi bod yn pysgota drwy’r nos ond heb ddal dim.
* Dwedodd Iesu wrthyn nhw i daflu eu rhwyd dros ochr dde y cwch. WAW! Dyna newid mawr – fe ddalion nhw 153 o bysgod.
* Oedd roedd Iesu yn fyw eto. Roedd yn siarad, yn cerdded ac yn bwyta. Gwelodd dros 500 o bobl Iesu cyn iddo fynd yn ôl i’r nefoedd at Dduw, ei dad.
* Hanes gwych ydy hanes y Pasg. Roedd ffrindiau Iesu mor drist ar un adeg, ac wedyn roedden nhw mor hapus.
* Daeth llawer i gredu mai Iesu oedd gwir fab Duw am iddo ddod yn ôl yn fyw, a chael ei weld gan gymaint o bobl.
* Mae pawb sy’n caru Iesu yn cael mynd i’r nefoedd. Mae nhw’n cael eu galw yn blant Duw. Am fod Iesu yn fyw rydyn ni’n gallu siarad ag ef pan dŷn ni’n gweddïo ac rydyn ni’n gallu bod yn sicr ei fod yn gwrando.
* Mae cariad Iesu Grist yn gariad mawr iawn. Roedd e’n fodlon marw ar y groes a maddau i bawb oedd yn gas wrtho, er mwyn i bob bachgen a merch gael cyfle i ddod i nabod Duw.
* Mae’r Beibl yn dweud fod Duw fel tad da, sy’n llawn cariad. Mae tad da eisiau rhoi pethau da i’w blant. Mae Duw eisiau rhoi llawr o bethau da i bob un o’i blant. A’r ffordd i ddod i yn blentyn i Dduw ydy drwy gredu ynddo a charu Iesu Grist.

**Sleidiau 8 i 16: Yr adnod isod gyda geiriau yn diflannu.**

* Fe ddysgwn ni adnod gyda’n gilydd i ddathlu y Pasg, “Dydy Iesu ddim yma; mae yn ôl yn fyw! “ Luc 24:6

*[Hyd yn oed os ydych chi’n defnyddio’r Ppt bydd rhaid dweud yr adnod yn araf nifer o weithiau cyn gofyn i’r plant ymuno, wedyn ei ddweud gyda’ch gilydd ddwywaith neu dair, cyn eu canmol am eu gwaith da. Drwy ddefnyddio’r Ppt mae’r adnod yn fwy o hwyl, gan bod y plant wrth eu bodd yn gweld y geiriau yn diflannu.]*

**Gweddïwn:**

Ein Tad, diolch i ti am anfon Iesu Grist i’r byd. Diolch am ei gariad mawr. Diolch dy fod ti yn dad da, sydd eisiau rhoi pethau da i dy blant. Helpa ni i feddwl yn ofalus am Iesu Grist dros gyfnod y Pasg. Helpa ni i ddeall pa mor sbesial ydy Iesu a chymaint o wahaniaeth mae credu ynddo yn gallu ei wneud i’n bywydau. Amen.